Άγρια κόντρα μεταξύ του Αδωνι Γεωργιάδη και της Αννέτας Καββαδία ξέσπασε στην εξεταστική επιτροπή της Βουλής για την υγεία.

Όλα ξεκίνησαν όταν ο κ. Γεωργιάδης παρουσίασε φαξ από το γραφείο τύπου του πρώην πρωθυπουργού Κώστα Καραμανλή την περίοδο 2004 όπου ο τότε επικεφαλής του γραφείου Γιάννης Ανδριανός έστειλε το βιογραφικό της Αννέτας Καββαδία στην ΕΡΤ προκειμένου να μονιμοποιηθεί.

Η κ. Καββαδία αντέδρασε έντονα με αποτέλεσμα ο Άδωνις Γεωργιάδης να ξεφύγει λέγοντας:

Γεωργιάδης: «Μη μου το παίζετε εδώ μέσα παρθένα» .

Μπροστά στις έντονες αντιδράσεις των βουλευτών του ΣΥΡΙζΑ ο αντιπρόεδρος της Νέας Δημοκρατίας απέσυρε την έκφραση λέγοντας πως έκανε λάθος.

Γεωργιάδης: «Εντάξει το αποσύρω μη μου το παίζετε ανήξερη ήθελα να πω, το παίρνω πίσω . Το 2004 ανανεώθηκε η σύμβαση σας στην ΕΡΤ γιατί πήγατε στον επικεφαλής του γραφείο τύπου του πρωθυπουργού Γιάννη Ανδριανού και έφυγε από κει το φαξ. Όταν κάποιος έχει διοριστεί με φαξ από το γραφείο του πρωθυπουργού Κώστα Καραμανλή «παρακαλώ να προσληφθεί η κ. Αννέτα Καββαδία» δεν μπορεί να μου κάνει εμένα κριτική. Εγώ δεν έχω διοριστεί πουθενά με φαξ ενώ εσείς έχετε διοριστεί. Να μάθει ο ελληνικός λαός πως πήγατε στην ΕΡΤ και με ποιανού την υπογραφή».

Η κ. Καββαδία υπερασπίστηκε τη συγκεκριμένη επιλογή της τότε κυβέρνησης λέγοντας ότι η τότε Νέα Δημοκρατία δεν έχει καμία σχέση με την σημερινή.